《范丞相生日》
宋代·吴芾

天启中兴运，时生间世人。
岘山钟气象，汉水赋精神。
文采倾场钟，声猷耸缙绅。
千言医国策，一日致君身。
平步登黄阁，孤忠结紫宸。
圣心资启沃，帝业赖经纶。
嶷嶷文章伯，常常社稷臣。
威名腾异域，德泽遍斯民。
相越风流在，归秦意气伸。
有才俱擢用，靡事不咨询。
十载空天路，三年泽国滨。
宵衣方念远，皂盖且行春。
令下人咸喜，风行俗自淳。
一方新沐惠，四海旧依仁。
伫见飞还诏，重烦秉国钧。
从容扶日毂，慷慨扫边尘。
为相贤如此，当朝信绝伦。
邦人逢诞日，和气满城闉。
贵极才三纪，冬来始浃辰。
愿随灵寿杖，千岁阅庄椿。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。